РЕПУБЛИКА СРБИЈА

НАРОДНА СКУПШТИНА

Одбор за просторно планирање, саобраћај,

инфраструктуру и телекомуникације

13 Број 06-2/113-25

10. јул 2025. године

Београд

З А П И С Н И К

11. СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ, ИНФРАСТРУКТУРУ И ТЕЛЕКОМУНИКАЦИЈЕ,

ОДРЖАНЕ 10. ЈУЛА 2025. ГОДИНЕ

Седница је почела у 12.00 часова.

 Седницом је председавао Угљеша Марковић, председник Одбора.

 Седници су присуствовали чланови Одбора: Томислав Јанковић, Драган Јовановић, Бранислав Јосифовић, Јасмина Каранац, Мирослав Кондић, Мирослав Петрашиновић, Весна Савовић Петковић, Драган Станојевић, Сташа Стојановић, Ненад Филиповић и Далибор Шћекић.

 Седници нису присуствовавали чланови Одбора: Мила Поповић, Ђорђе Станковић, др Татјана Марковић Топаловић, Роберт Козма и Предраг Марсенић, нити њихови заменици.

Седници су присуствовали из Транспортне заједнице: Матеј Закоњшек, директор Сталног секретаријата Транспортне заједнице; Татјана Јовановић Штиглић, шефица одељења задужена за припрему и финансирање пројеката и Мартина Хакл, референт за друштвена и еколошка питања.

Одбор је, једногласно (12 „за“ ) у складу са предлогом председника Одбора усвојио следећи

**Д н е в н и р е д :**

1. Представљање рада Транспортне заједнице и активности у наредном периоду.

 **Прва тачка дневног реда:** Представљање рада Транспортне заједнице и активности у наредном периоду

 У уводном излагању Угљеша Марковић, председник Одбора, подсетио је присутне да је Одбор 2017. године разматрао Предлог закона о потврђивању Уговора о оснивању Транспортне заједнице, а 2019. године Предлог закона о потврђивању Споразума између Републике Србије и Транспортне заједнице о седишту Сталног секретаријата Транспортне заједнице, иодлучио да предложи Народној скупштини да их прихвати. Седиште Сталног секретaријата Транспортне заједнице отворено је у Београду половином септембра 2019. године и представља прву међународну институцију у Србији. Транспортна заједница (ТЗ) је међународна организација основана са циљем развоја саобраћајне мреже између Европске уније и земаља Југоисточне Европе.

На почетку излагања Матеј Закоњшек, директор Сталног секретаријата Транспортне заједницe, je истакао да је Транспортна заједница међународна организација коју чини 27 земаља чланица Европске уније, 6 регионалних партнера са Западног Балкана, као и да су три државе посматрачи Украјина, Грузија и Молдавија. Рад Транспортне заједнице се заснива на Уговору о Транспортној заједници који је потписан у Трсту 2017. године и који има за циљ да се заврши интеграција транспортних тржишта Западног Балкана у Европску унију. То значи да начин на који се саобраћај организује и функционише треба да буде исти у свим државама, да се примењују исти стандарди и да су исти приоритети.

Транспортна заједница помаже региону да транспонује и спроведе законодавство Европске уније када је реч о транспорту, а са друге стране стране помаже и спровођење пројеката повезивања унутар региона, као и повезивање региона са Европском унијом. У извештајима се налази све шта се дешавало 2024. године. Када је реч о првом стубу рада ТЗ да се помаже региону да транспонује и спроводи законодавство ЕУ у области саобраћаја указано је, да се скоро једна четвртина законодавства ЕУ односи на саобраћај и да је потребан велики рад на транспоновању законодавства ЕУ. Република Србија је лидер у региону када је реч о транспоновању законодавства ЕУ, а има још пуно тога да се уради. Акциони планови за период 2025 - 2027. године указују колико и из које области саобраћаја треба транспоновати законодавство. На министарском савету у Бриселу су одређени приоритети за цео регион у наредном периоду. Европска комисија има нови програм плана раста и сва деловања када је реч о саобраћају су укључена у план раста. Приоритет у периоду 2025 - 2027. године је да се свака врста саобраћаја дели по кварталима, за сваку годину, и то се прати када се раде извештаји о напретку за сваку земљу региона. Република Србија је остварила напредак када је реч о изради Закона о безбедности железничког саобраћаја у периоду 2024 - 2026. године и када је реч о друмској безбедности тј прикупља податке о безбедности по истој методологији као ЕУ. Такође, постоји заједничка контрола друмског саобраћаја са Мађарском, постоји меморандум о сарадњи са Мађарском за зелене траке, али има још пуно тога да се уради.

Усвајање Закона о безбедности железничког саобраћаја, сертификати за безбедност друмских возила и транспоновање директива везаних за друмску безбедност, све што треба да се уради у наредном периоду налази се у Акционим плановима. Транспортна заједница не прати само шта регион треба да уради већ и пружа стручну техничку помоћ, организује обуке, радионице.

Други стуб рада ТЗ су пројекти који се спроводе у региону, а суштина је да се главни европски саобраћајни коридори сада шире на Западни Балкан. Најважније што је урађено 2024. године је да имамо европске коридоре који укључују целокупан регион Западног Балкана и то је коридор Западни Балкан и Источни Медитеран. Међутим, наведено је да се последњих деценија није довољно улагало у железнице и да је неопходно радити на модернизацији и рехабилитацији железничких пруга. Транспортна заједница има неколико железничких пројеката за Западни Балкан, у последњих пет година. Железнички саобраћај је приоритет како у региону тако и у Европској унији. Оно што ТЗ ради је да процењује квалитет мреже, према стандардима Трансевропске транспортне мреже (стандарди су део Уговора о Транспортној заједници), који су индикатори, шта треба унапредити све се то налази у Акционом плану. Тренутно Република Србија спроводи 6 пројеката везаних за главну мрежу, а 237 км пруге се обнавља кроз разне пројекте. Обновом пруга Србија ће се повезати са осталим земљама Западног Балкана и Европском унијом. У Републици Србији је електрификовано 67% мреже. Када је реч о путној мрежи ситуација је боља посебно када је реч о главним коридорима. На Коридору 10, који повезује север са западом, је скоро све урађено и имамо аутопут од Грчке до Мађарске. Међутим, један од главних изазова како у Србији тако и у региону јесте одржавање и обезбеђивање довољно новца за одржавање и то је веома важно уколико желимо да се путна инфрастуктура унапреди.

Када је реч о унутрашњим водним или пловним путевима Србија је у том сегменту транспоновала скоро целокупно законодавство, које се односи на унутрашње водне путеве укључујући оне који се односе на Ђердап 1 и 2. Када је реч о аеродромима, проблем је што ниједан у региону није повезан са железницом. Први по плану, који ће бити повезан са железницом је у Тирани, а затим и у Београду. Такође, време чекања камиона на граничним прелазима је предуго и зато се ради на пројекту „зелених трака“ на 11 најпрометнијих граничних прелаза у региону. Многи од тих граничних прелаза се налазе у Србији. Постоје конкретни планови за унапређење од инфраструктуре, ИТ а, до људских ресурса како би се смањило време чекања на границама, а ЕУ је одредила средства за финансирање. На крају излагања Матеј Закоњшек, директор Сталног секретаријата Транспортне заједнице позвао је чланове Одбора да посете седиште Транспортне заједнице.

У дискусији су учествовали народни посланици: Томислав Јанковић, Бранислав Јосифовић, Драган Станојевић, Мирослав Кондић.

 На крају седнице, председник Одбора је захвалио на представљању извештаја и позиву да Одбор посети седиште Транспортне заједнице и истакао да би било корисно да се и убудуће одржавају седнице Одбора на којима би Транспортна заједница представила свој извештај и даље планове.

Седница је закључена у 13.00 часова.

 Седница је преношена у live stream-у и тонски снимана, а видео запис се налази на интернет страници Народне скупштине.

 СЕКРЕТАР OДБОРА ПРЕДСЕДНИК OДБОРА

 Биљана Илић Угљеша Марковић